钦定古今图书集成/明伦汇编/闺媛典/第100卷 > 皇清六 > 张熙明妻陈氏〈胡氏附〉
## 钦定古今图书集成/明伦汇编/闺媛典/第100卷 > 皇清六 > 张熙明妻陈氏〈胡氏附〉

按《句容县志》：陈氏，大参张熙明圯上之妻。陈襁而失怙，笄而失恃，年十六归明。其家素凉薄，上有孀母，下有稚弟，明每当食而叹，陈见之，叩其故，曰：“吾闻乐羊子拾遗金于道，其妻诮之，是无夫也；列御寇拒郑人之粟，其妻怒之，是无妇也。吾欲得协志联德之耦，劳则均劳，逸则共逸，是以叹耳。” 陈曰：“妾虽不肖，尝闻先世之遗训矣。君何相畜之浅也？君耕于前，妾锄于后，何不可者？若能自致青云，综括民务，亦能为君助理，不敢自后。倘遇无妄之世，值意外之虞，固能死君也。君何相畜之浅也？” 明拍案而起曰：“有是哉，吾妇也。” 自是一意下帷，业日上，名日起，选入成均。游子不归，缾罍将罄，陈以十指供堂上之奉无匮焉。卯辰之岁，明连第作令粤东。陈侍姑率子子驹及媳胡氏就养于粤。晨起庀，家务勤相，夫子恒相劝诫曰：“无忘贫贱凄凉味也。” 明寻擢居铨部，陈为主于内，私谒一无所受。明风格孤峻，不屑与世委蛇。循例请告，一卧八年。起参藩于连阳。时献贼陷襄樊，据临武，明从大司马攻下临武，擒伪帅朱衣点，恢复湖南十一城。又剿清远峒贼，焚一十八寨。异绩方上于朝，俄闻燕都已隳，明又调任兴泉。时强贼阎罗总、罗亚福等纵横粤、闽，明留陈及子媳于广城旧署，而独入闽，且语氏曰：“今广州步步皆土贼，带甲满地，生死难期。曩日言，勿忘也。” 氏抆泪曰：“君第往，无以妾为念。妾必不回面污行以羞君。” 遂别。未几，讹传明遇难，氏命其子曰：“父有难，尔亟赴之。吾与若妇当相守以待汝子。” 驹乃间关戎马，历九死一生以达闽。乙酉之腊，广城闻报，一日百变，广人夜不敢卧。氏与媳集诸仆婢，告之曰：“人有逆旅相从，周旋数月，一人有难，将弃之乎？” 皆应曰：“不忍也！” 氏曰：“主妇有难，仆婢当弃之乎？” 皆应曰：“主仆岂逆旅等，谁忍弃之？” 氏乃分敕婢仆：汝主扃钥，汝主伺察，汝主糇粮，吾死勿暴吾尸。皆泣应曰：“诺。” 又佯语胡氏曰：“我老矣，且两受敕命，不可辱死固其分。汝年少，归吾家，产二子，二女皆自乳，事上抚下，勤苦已极。宜亟携汝子，或径或窦，万一得免，犹可与子驹相见，汝意何如？” 语未毕，胡面赤跪曰：“姑为命妇，不可辱；媳亦为命妇之媳，其可辱乎？请先效死姑前，以明我志。” 即拔刀自刎。氏惊止之曰：“能如是，与尔皆死，贼至未晚也。” 因相与移卧井傍。凡三日。报者曰：“兵入城矣。” 又闻群呼号啸之声，姑媳焚香拜天地、祖考，抚其二岁子曰：“汝失乳亦当死，不如早从尔母。” 遂相携投井。越二日，仆婢见官兵至，土贼退，乃捞尸以殓，而幼子气犹未绝。明年，熙明还吴。子驹闻变入广，载二柩。时粤东叛服不常，子驹携柩崎岖兵火中，亟伏亟行，卒达其家，明亦无恙而归。